Chrám svätého Mikuláša z Myry (Sofia)

Chrám svätého Mikuláša z Myry (bulh. Църква „Свети Николай Мирликийски“ – Cărkva „Sveti Nikolaj Mirlikijski“) je chrám Bulharskej pravoslávnej cirkvi z 13. storočia, ktorý sa nachádza sa v meste Sofia v oblasti Sofia v juhozápadnom Bulharsku. Budova má pridelený štatút kultúrnej pamiatky miestneho významu. Patrí k najvýznamnejším pamiatkam sakrálnej architektúry predobrodeneckého obdobia na území Sofie. Je svojimi dejinami jedným z najstarších chrámov v Sofii. Bol v priebehu svojej histórie veľakrát poškodený a obnovovaný. V časoch najväčšieho rozmachu pôsobil ako metropolitný chrám. Je zároveň jediným dochovaným chrámom na území Sofie s chórom. Iné názvy Chrám je známy aj ako Chrám svätého Mikuláša z Myry Divotvorcu (bulh. Църква „Свети Николай Мирликийски Чудотворец“ – Cărkva „Sveti Nikolaj Mirlikijski Čudotvorec“), Chrám svätého Mikuláša Divotvorcu (bulh. Църква „Свети Николай Чудотворец“ – Cărkva „Sveti Nikolaj Čudotvorec“), alebo Kaplnka svätého Mikuláša z Myry (bulh. Параклис „Свети Николай Мирликийски“ – Paraklis „Sveti Nikolaj Mirlikijski“). Lokalita Chrám svätého Mikuláša z Myry sa nachádza v centrálnej časti mesta Sofia v rajóne Sredec na ulici „Car Kalojan“ (bulh. улица „Цар Калоян“, doslova ulica cára Kalojana) č. 8, oproti budove Sofijskej metropoly. Dejiny Prvá budova Pôvodný chrám vznikol v priebehu 4. storočia, pričom ho nechal postaviť cisár Konštantín I. Veľký. Chrám bol súčasťou jeho rezidencie. Súčasná budova Súčasný chrám (do dnešnej doby však niekoľkokrát významne prestavaný) si nechal postaviť ako rodinný chrám a súčasť svojej mestskej rezidencie v 13. storočí sebastokrator Kalojan. V cestopise nemeckého cestovateľa a evanjelického teológa Stephana Gerlacha z roku 1578 sa chrám spomína pod názvom Chrám svätého Mikuláša Veľkého, pričom je jedným z jedenástich chrámov v Sofii, ktoré Gerlach vo svojom cestopise opísal. V období bulharského národného obrodenia (18. storočie až rok 1878) bol chrám niekoľkokrát obnovovaný a prestavovaný až do podoby veľkého trojloďového chrámu so zvonicou. V roku 1939 chrám prichýlil bývalých duchovných, ktorí boli vylúčení z ruskej cirkvi po tom, čo ich sovietske veľvyslanectvo vyhlásilo za bielogvardejcov. Medzi nimi bol arcibiskup Serafim Sobolev, ktorého sarkofág sa nachádza v krypte ruského Chrámu svätého Mikuláša na bulvári cára Osloboditeľa. 30. marca 1944 bola budova chrámu vážne poškodená v dôsledku zásahu bombou pri leteckom bombardovaní Sofie. Chrám bol následne obnovený v priebehu 50. rokov 20. storočia na naliehanie bulharského patriarchu Kirila. V roku 1955 bol budove udelený štatút kultúrnej pamiatky miestneho významu. Charakteristika Čiastočne sú zachované aj časti stien pôvodného chrámu zo 4. storočia. Nachádzajú sa v malej kaplnke, ktorá sa nachádza v interiéri chrámu vľavo od vchodu. V dnešnej podobe po poslednej obnove chrám architektonicky pripomína bulharskú stredovekú malú kaplnku. Väčšia časť dnešnej budovy chrámu však pochádza z rekonštrukčných prác v 50. rokoch 20. storočia, zo stredovekej budovy je zachovaná jedna stena (severná) a taktiež pôvodná podlaha, v dôsledku čoho chrám pôsobí, ako keby bol zasadený pod úroveň terénu. Ide o malú jednoloďovú stavbu s konchami vo východnej a severnej fasáde. Keďže sa aj v južnej fasáde nachádza stavebne upravovaný výklenok, je pravdepodobné, že chrám bol pôvodne trojkonchálny, pričom koncha v južnej fasáde bola odstránená v rámci jednej z mnohých neskorších stavebných úprav. Z architektonického hľadiska je zaujímavá severná koncha, ktorá zastávala funkciu chóru. V spodnej časti predstavuje pravouhlú stavbu, ktorá vo vrchnej časti prechádza do baldachýnovej klenby. V konche je vstavaných päť hlinených rúr, ktoré slúžia na zlepšenie akustiky. Apsida vo východnej fasáde je vyššia a širšia než severná koncha. Severne od apsidy sa nachádza nika, ktorá slúžila ako prothesis. V chráme sa uchováva ikona zobrazujúca svätého Mikuláša z Myry, ktorá je považovaná za zázračnú, keďže bez ujmy prestala bombardovanie v roku 1944. Štatút a dôvod pamiatkovej ochrany Kategória: kultúrna pamiatka miestneho významu Rok vyhlásenia: 1955 Dôvod pamiatkovej ochrany: historická, architektonicko-staviteľská a umelecká hodnota budovy Galéria Referencie Iné projekty Commons ponúka multimediálne súbory na tému Chrám svätého Mikuláša z Myry (Sofia)